4 महीने में आठवें चीते की गई जान, इस हफ्ते में दूसरी मौत
Madhya Pradesh Kuno National Park Cheetah Death Case   मध्यप्रदेश के कूनो नेशनल पार्क में एक और चीते की मौत हो गई। अफ्रीका से लाया गया मेल चीता सूरज का शव शुक्रवार सुबह मिला।
मध्यप्रदेश के कूनो नेशनल पार्क में एक और चीते की मौत हो गई। अफ्रीका से लाया गया मेल चीता सूरज का शव शुक्रवार सुबह मिला। कूनो में पिछले चार महीने में 8 चीतों की मौत हो चुकी है, जबकि इसी हफ्ते में मरने वाला ये दूसरा चीता है।
अधिकारियों ने बताया कि वे चीता सूरज की मौत के सही कारण का पता लगाने की कोशिश कर रहे हैं। इससे पहले मंगलवार को एक नर चीता तेजस की मौत हुई थी। बताया गया कि मादा चीता के साथ हिंसक लड़ाई में वह जख्मी हो गया था। जिससे उसकी जान गई थी।
तेजस और सूरज में हुई थी हिंसक झड़प
सूत्रों से मिली जानकारी के अनुसार हाल ही में तेजस और सूरज चीते के बीच हिंसक झड़प हुई थी। जिसमें तेजस की गर्दन पर गहरा घाव हो गया था। इसके बाद मंगलवार को उसकी मौत हो गई। वहीं इस संघर्ष में सूरज भी गंभीर रूप से घायल हो गया था। जिसका शुक्रवार को शव मिला। इसके अलावा अग्नि नाम का चीता भी घायल है, उसके पैर में फैक्चर है।
राजनीतिक प्रदर्शन के लिए वन्य प्राणियों को शोभा की वस्तु बनाना ठीक नहीं: कमलनाथ
प्रदेश कांग्रेस अध्यक्ष कमलनाथ ने कहा कि कूनो में लगातार चीतों की मौत होने के बावजूद अब तक ऐसी कोई योजना सामने नहीं आई है। जिसमें इन वन्य प्राणियों के जीवन को संरक्षित करने की कोई पहल की गई हो। उन्होंने कहा कि राजनीतिक प्रदर्शन-प्रियता के लिए वन्य प्राणियों को शोभा की वस्तु नहीं बनाना चाहिए। उन्होंने कहा कि जल्द ही ऐसा कोई प्लान बने, जिसमें प्राणियों के जीवन की रक्षा हो सके।
वन मंत्री बोले, जंगली जानवरों में यह आम बात 
कूनो में चीते की मौत पर मध्यप्रदेश के वन मंत्री विजय शाह ने कहा कि शव का पोस्टमॉर्टम किया जा रहा है। उसके बाद ही कुछ कह पाऊंगा। उन्होंने कहा कि यह जंगली जानवरों में आम बात है। ये मौतें भोजन या संभोग को लेकर लड़ाई के कारण हुईं। भारत सरकार की एक टीम आई है और हम अफ्रीका की टीम से भी संपर्क कर रहे हैं।
70 साल बाद देश में चीतों की वापसी हुई थी, जब 17 सितंबर 2022 को प्रधानमंत्री नरेंद्र मोदी ने अपने जन्मदिन पर नामीबिया से आए 8 चीतों को कूनो नेशनल पार्क में रिलीज किया था। इस साल 18 फरवरी को साउथ अफ्रीका से 12 और चीतों को कूनो में छोड़ा गया था। यानी कुल 20 चीते लाए गए थे।
इसके बाद शुरू हुआ चीतों की मौत का सिलसिला…
26 मार्च 2023: साशा की किडनी इन्फेक्शन से मौत
नामीबिया से लाई गई 4 साल की मादा चीता साशा की किडनी इन्फेक्शन से मौत हो गई। वन विभाग ने बताया कि 15 अगस्त 2022 को नामीबिया में साशा का ब्लड टेस्ट किया गया था, जिसमें क्रियेटिनिन का स्तर 400 से ज्यादा था। इससे ये पुष्टि होती है कि साशा को किडनी की बीमारी भारत में लाने से पहले ही थी। साशा की मौत के बाद चीतों की संख्या घटकर 19 रह गई।
27 मार्च 2023: ज्वाला ने 4 शावकों को जन्म दिया
नामीबिया से लाई गई मादा चीता ज्वाला ने चार शावकों को जन्म दिया था। इसके साथ ही कूनो में शावकों सहित चीतों की संख्या 23 हो गई।
23 अप्रैल 2023: नर चीता उदय की दिल के दौरे से मौत
साउथ अफ्रीका से लाए गए चीते उदय की मौत हो गई। शॉर्ट पीएम रिपोर्ट में बताया गया कि चीता उदय की मौत कार्डियक आर्टरी फेल होने से हुई। मध्यप्रदेश के चीफ वाइल्ड लाइफ वार्डन जेएस चौहान ने बताया कि हृदय धमनी में रक्त संचार रुकने के कारण चीते की मौत हुई। यह भी एक प्रकार का हार्ट अटैक है। इसके बाद कूनों में शावकों सहित चीतों की संख्या 22 रह गई।
9 मई 2023: मादा चीता दक्षा की मेटिंग के दौरान मौत
दक्षा को दक्षिण अफ्रीका से कूनो लाया गया था। जेएस चौहान ने बताया कि मेल चीते को दक्षा के बाड़े में मेटिंग के लिए भेजा गया था। मेटिंग के दौरान ही दोनों में हिंसक इंटरैक्शन हो गया। मेल चीते ने पंजा मारकर दक्षा को घायल कर दिया था। बाद में उसकी मौत हो गई। इसके बाद कूनों में शावकों सहित चीतों की संख्या 21 रह गई।
23 मई 2023: ज्वाला के एक शावक की मौत
मादा चीते ज्वाला के एक शावक की मौत हो गई। जेएस चौहान ने बताया कि ये शावक जंगली परिस्थितियों में रह रहे थे। 23 मई को श्योपुर में भीषण गर्मी थी। तापमान 46 से 47 डिग्री सेल्सियस था। दिनभर गर्म हवा और लू चलती रही। ऐसे में ज्यादा गर्मी, डिहाइड्रेशन और कमजोरी इसकी मौत की वजह हो सकती है। इसके बाद कूनो में शावकों सहित चीतों की संख्या 20 रह गई।
25 मई 2023: ज्वाला के दो और शावकों की मौत
पहले शावक की मौत के बाद तीन अन्य को चिकित्सकों की देखरेख में रखा गया था। इनमें से दो और की मौत हो गई। अधिक तापमान होने और लू के चलते इनकी तबीयत खराब होने की बात सामने आई है। एकमात्र बचे शावक की हालत अभी भी गंभीर बनी हुई है। इसके बाद कूनो में एक शावक सहित अब 18 चीते ही बचे हैं।
11 जुलाई 2023: मेल चीता तेजस की मौत
चीते तेजस की मौत हो गई। उसकी गर्दन पर घाव था, जिसे देखकर अनुमान लगाया जा रहा है कि चीतों के आपसी संघर्ष में तेजस की जान गई है।
चीतों की मौत का सिलसिला क्यों नहीं थम रहा?
साउथ अफ्रीका की एक स्टडी में 293 चीते की मौतों को डॉक्यूमेंट किया गया है। इसमें चीतों की मौत की दर बताई गई है। इसमें बताया कि…
इन तीन वजहों से 15% चीतों की मौत होती है। यानी हर सात में से एक चीते की मौत इनकी देखभाल और रखरखाव के लिए किए गए बाकी इंतजामों की वजह से होती है।
इस स्टडी में चीते की मौत का सबसे बड़ा कारण 53.2% शिकार होना है। इसके लिए शेर, तेंदुआ, लकड़बग्घे और सियार को मुख्य रूप से जिम्मेदार बताया गया।
स्टडी में बताया गया कि इनके अलावा वार्थोग, बबून, सांप, हाथी, मगरमच्छ, गिद्ध, जेबरा और यहां तक ​​कि शुतुरमुर्ग सहित कई अन्य वन्यजीवों ने भी चीतों को मारा है।
चीतों के बच्चे बड़ी मुश्किल से बचते हैं। ये इस जानवर के विलुप्त होने की बड़ी वजह है। मध्यप्रदेश के चीफ वाइल्ड लाइफ वार्डन जेएस चौहान बताते हैं कि चीता शावकों के जंगल में जीवित रहने की संभावना 10-20% ही होती है।
साउथ अफ्रीका में चीता मेटापॉपुलेशन प्रोजेक्ट के मैनेजर और वाइल्ड लाइफ एक्सपर्ट विन्सेंट वैन डेर मर्व ने तीन शावकों की मौत को सामान्य बताया है। उन्होंने कहा कि भविष्य में और भी मौतें होंगी।
उन्होंने कहा कि यह बहुत दुर्भाग्यपूर्ण है, लेकिन पहली बार मादा चीतों का अपना पहला बच्चा खोना असामान्य नहीं है। उन्होंने बताया कि चीतों में स्वाभाविक रूप से उच्च मृत्यु दर होती है। हमने अफ्रीका में ऐसी ही मृत्यु दर को देखा है जब हमने उन्हें बिना बाड़ वाले सिस्टम में फिर से पेश किया था।
साउथ अफ्रीका डिपार्टमेंट ऑफ फॉरेस्ट्री , फिशरीज ने भी वैन डेर मर्व की राय पर सहमति जताते हुए कहा कि यह चिंता का कारण नहीं है। डिपार्टमेंट ने कहा कि बड़े मांसाहारी जानवरों का रिलोकेशन बेहद जटिल और स्वाभाविक रूप से जोखिम भरा कदम होता है।
यह प्रोजेक्ट का क्रिटिकल फेज है, इसमें चीतों को बड़े एरिया में छोड़ा जा रहा है, जहां उन पर नियंत्रण कम होता जा रहा है। चोट और मृत्यु दर के जोखिम बढ़ रहे होंगे और इन जोखिमों को रिलोकेशन प्लान में शामिल किया गया है।
डिपार्टमेंट ने बताया कि उसे उम्मीद है कि रिलीज होने के बाद पहले साल के भीतर कुछ शुरुआती चीते खत्म हो जाएंगे। रिलीज किए गए चीतों में से कई कूनो नेशनल पार्क की सीमाओं से पार चले जाएंगे और उन्हें इस दौरान अल्पकालिक तनाव से गुजरना पड़ सकता है। एक बार जब चीते अपना होम रेंज बना लेंगे तो स्थिति स्थिर हो जाएगी।
क्या भारत में चल रहा चीता प्रोजेक्ट खतरे में है?
चीता प्राजेक्ट में पहले से ही कहा गया है कि पहले साल आए 20 चीतों में से अगर 10 यानी 50% भी सर्वाइव कर जाते हैं तो यह प्रोजेक्ट सफल माना जाएगा। साउथ अफ्रीका में प्रिटोरिया यूनिवर्सिटी के वाइल्ड लाइफ एक्सपर्ट एड्रियन टॉर्डिफ ने एक बातचीत में बताया कि इस प्रोजेक्ट में कोई खामी है, इस पर कुछ भी कहना अभी जल्दबाजी होगी।
उन्होंने बताया कि चिंता की बात तब होगी जब एक ही कारण से बार-बार मौतें हों। टॉर्डिफ की निगरानी में ही चीतों को नामीबिया से कूनो में शिफ्ट किया गया था। टॉर्डिफ ने कहा कि यह एक अनूठा प्रोजेक्ट है।
इसका अनुसरण करने के लिए कोई मिसाल नहीं है, क्योंकि इतने बड़े पैमाने पर पहली बार ऐसा किया गया है। इसलिए इस प्रोजेक्ट से हमें लर्निंग ही मिलेगी।
उन्होंने कहा कि जो लोग कहते हैं कि यह सिर्फ एक बड़ा एक्सपेरिमेंट है। हां यह बड़ा एक्सपेरिमेंट है। साइंस में आप और कैसे करते हैं? लेकिन सबसे महत्वपूर्ण बात यह है कि आप जानवरों को वहां से बाहर नहीं फेंक देते हैं, बल्कि देखते हैं कि उनके साथ क्या होता है। आप जैसे-जैसे आगे बढ़ते हैं सीखने की कोशिश करते हैं।
एड्रियन टॉर्डिफ ने कहा कि लोग यह भी कहते हैं कि आप एक्शन प्लान पर नहीं टिक रहे हैं। मेरे लिए एक्शन प्लान एक बहुत स्थिर दस्तावेज है। यह आपको काम करने के लिए एक फ्रेमवर्क देता है, लेकिन यदि इसमें बहुत ज्यादा रिस्ट्रिक्शन है, तो इसका मतलब है कि आप वास्तव में अप्रत्याशित परिस्थितियों के अनुकूल नहीं हो सकते हैं, क्योंकि आप हर उस समस्या का अनुमान लगाने की कोशिश करते हैं जिसका आप सामना करने जा रहे हैं।
कूनों में चीतों की मौत से जुड़ी ये खबरें भी पढ़ें...
कूनो में एक और चीते की मौत: मेटिंग के दौरान मेल चीते ने पंजा मारकर घायल किया था
श्योपुर के कूनो नेशनल पार्क में फीमेल चीते दक्षा की मौत हो गई है। मेल चीते को दक्षा के बाड़े में मेटिंग के लिए भेजा गया था। मेटिंग के दौरान ही दोनों में हिंसक इंटरैक्शन हो गया। मेल चीते ने पंजा मारकर दक्षा को घायल कर दिया था, जिससे उसकी मौत हो गई। पढे़ं पूरी खबर
साउथ अफ्रीका से लाए चीता उदय की मौत
कूनो नेशनल पार्क में एक और चीते की मौत हो गई है। दक्षिण अफ्रीका से लाए गए चीता उदय ने बीमार पड़ने के बाद इलाज के दौरान दम तोड़ दिया। मौत के कारणों का अभी पता नहीं चल पाया है। पढ़ें पूरी खबर
कूनो में चीता साशा की मौत, किडनी इंफेक्शन था
कूनो नेशनल पार्क में नामीबिया से लाए गए चीतों में से 4 साल की मादा चीता साशा की मौत हो गई है। वह किडनी की बीमारी से पीड़ित थी। पढ़ें पूरी खबर
वन मंत्री विजय शाह बोले- चीतों की आगे मौत नहीं होगी, ये कोई नहीं कह सकता
श्योपुर के कूनो-पालपुर अभयारण्य में नामीबिया और साउथ अफ्रीका से लाए गए चीतों की मौत को लेकर राजनीति गर्माई हुई है। अब तक आठ चीतों की मौत कूनो में हो चुकी है। चीतों की मौत को लेकर वन मंत्री कुंवर विजय शाह ने बयान दिया है। उन्होंने कहा - बिना विशेषज्ञों की परमिशन के न तो चीतों को खाना दिया जाता है न उनको छोड़ा जाता है। यह कहना सही नहीं है कि हम लोग उनकी ठीक से रक्षा नहीं कर पाए। आगे से कोई डेथ न हो ये कोई कैसे कह सकता है। पढ़ें पूरी खबर